OBRAZLOŽITVENI MEMORANDUM

1. OZADJE PREDLOGA

Ta predlog za spremembo Direktive 2006/126/ES Evropskega parlamenta in Sveta („direktiva o vozniških dovoljenjih“) se opira na predlog uredbe Evropskega parlamenta in Sveta o spremembi Uredbe Sveta (EGS) št. 3821/85 o tahografu (nadzorni napravi) v cestnem prometu („uredba o tahografu“) in spremembi Uredbe (ES) št. 561/2006 Evropskega parlamenta in Sveta, ki ga je Komisija sprejela 19. julija 2011[1]. Oba predloga služita kot zakonodajni paket, namenjen boljšemu izvajanju socialnih predpisov v cestnem prometu ter zmanjševanju goljufij in upravnega bremena, in sicer z razvijanjem tehničnih vidikov in povečevanjem učinkovitosti tahografov.

2. REZULTATI POSVETOVANJ Z ZAINTERESIRANIMI STRANMI IN OCEN E UČINKA

Združitev voznikove kartice in vozniškega dovoljenja je bila obravnavana v okviru posvetovanja z zainteresiranimi stranmi in ocene učinka, ki sta bila izvedena z namenom spremembe uredbe o tahografu, kot rešitev za zmanjšanje možnosti goljufij ter hkrati omejevanje stroškov v dolgoročnem smislu (izdaja in nakup enega namesto dveh dokumentov). Rezultati posvetovanj z zainteresiranimi stranmi in ocena učinka so že bili objavljeni[2].

Vozniška dovoljenja in voznikove kartice se izdajajo v obliki kreditne kartice in vsebujejo zelo podobne informacije (podatke o vozniku, fotografijo itd.). Direktiva o vozniških dovoljenjih že predvideva možnost vgraditve mikročipa v standardizirano obliko vozniškega dovoljenja. Poleg tega imata obe kartici omejeno obdobje veljavnosti pet let, saj direktiva o vozniških dovoljenjih določa, da bodo vozniška dovoljenja voznikov tovornjakov in avtobusov od 19. januarja 2013 veljala pet let.

Združitev kartic zato ne bi zahtevala spremembe obdobja veljavnosti in tudi ne trajnosti sedanjih tahografskih kartic (saj se te v nasprotju z vozniškimi dovoljenji uporabljajo vsak dan). Združitev voznikovih kartic z vozniškimi dovoljenji bi pri cestni kontroli olajšala odkrivanje voznikov, ki uporabljajo kartico, ki ni v njihovi lasti, ali ki uporabljajo dve kartici. Poleg tega bi bili vozniki manj nagnjeni k temu, da dovolijo drugim voznikom uporabo njihovega vozniškega dovoljenja za goljufanje tahografskega sistema.

Na podlagi ocene učinka je bilo ugotovljeno, da bi združitev voznikovih kartic z vozniškimi dovoljenji omogočila zmanjšanje upravnega bremena v višini 100 milijonov EUR na leto.

3. PRAVNI ELEMENTI PREDLOGA

Člen 27 predloga o spremembi Uredbe Sveta (EGS) št. 3821/85 predvideva, da se bodo voznikove kartice izdajale v skladu z določbami uredbe o tahografu do 18. januarja 2018. Prav tako določa, da se bodo z začetkom veljavnosti od 19. januarja 2018 voznikove kartice vgradile v vozniška dovoljenja ter da se bodo izdajale, obnavljale, izmenjavale in nadomeščale v skladu z določbami Direktive 2006/126/ES.

Ta postopni proces nadomeščanja voznikovih kartic z vozniškimi dovoljenji zahteva spremembo direktive o vozniških dovoljenjih, da bi se s pravnega vidika organiziral soobstoj dveh funkcij, združenih v en dokument, tj. vozniško dovoljenje s funkcijami voznikove kartice.

Za voznikove kartice trenutno veljajo postopki odobritve tipa, ki dopolnjujejo postopke, ki se uporabljajo za vozniška dovoljenja. Od 19. januarja 2018 bo treba pri odobritvi tipa vozniških dovoljenj za poklicne voznike, ki vključujejo funkcije tahografske voznikove kartice, upoštevati veljavne zahteve v zvezi z mikročipom, določene v skladu s to direktivo, in vse dodatne zahteve iz Uredbe Sveta (EGS) št. 3821/85, kot je preskus skupne uporabnosti ali logični preskus funkcionalnosti. Vseeno se je treba pri izvajanju ukrepov, povezanih z odobritvijo tipa, izogibati podvajanju preskusov.

Predlog ne bo imel posledic za vozniška dovoljenja fizičnih oseb in zadeva le poklicne voznike, za katere veljajo pravila o času vožnje in času počitka ter ki morajo uporabljati tahograf. Od 19. januarja 2018 se bodo vsa nova vozniška dovoljenja ali voznikove kartice izdajale v obliki enega dokumenta.

4. PRORAČUNSKE POSLEDICE

Predlog ne prinaša dodatnega stroška za proračun EU.

2011/0327 (COD)

Predlog

DIREKTIVA EVROPSKEGA PARLAMENTA IN SVETA

o spremembi Direktive 2006/126/ES Evropskega parlamenta in Sveta v zvezi z vozniškimi dovoljenji z vgrajenimi funkcijami voznikove kartice

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 91 Pogodbe,

ob upoštevanju predloga Evropske komisije,

po predložitvi osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora[3],

ob upoštevanju mnenja Odbora regij[4],

v skladu z rednim zakonodajnim postopkom,

ob upoštevanju naslednjega:

1. Izkušnje so pokazale, da se goljufije in zlorabe vozniških dovoljenj pojavljajo manj pogosto kot pri voznikovih karticah, ki se uporabljajo v tahografih, nameščenih v vozilih, namenjenih cestnemu prevozu potnikov ali blaga v skladu z Uredbo Sveta (EGS) št. 3821/85 z dne 20. decembra 1985 o tahografu (nadzorni napravi) v cestnem prometu[5]. Ti tahografi bi bili zato zanesljivejši, če bi bile voznikove kartice in vozniška dovoljenja združeni. Poleg tega bi taka združitev zmanjšala upravno obremenitev za voznike, ki jim ne bi bilo več treba prositi za dva različna dokumenta in ju hraniti.

2. Vozniška dovoljenja in voznikove kartice imajo skoraj enako obliko in niz podatkovnih polj. Edina očitna razlika je v tem, da morajo voznikove kartice vsebovati mikročip, pri vozniških dovoljenjih pa tak mikročip ni obvezen. Zato je združitev obeh dokumentov s tehničnega vidika lahko dosegljiva.

3. Združitev teh dveh dokumentov ne sme vplivati na pravice in obveznosti, ki izhajajo iz upravnih dovoljenj za posedovanje vozniškega dovoljenja in voznikove kartice.

4. Za voznikove kartice trenutno veljajo postopki odobritve tipa, ki dopolnjujejo postopke, ki se uporabljajo za vozniška dovoljenja. Od 19. januarja 2018 se pri odobritvi tipa mikročipa, vgrajenega v vozniška dovoljenja za poklicne voznike, ki vključujejo funkcije voznikove kartice, poleg zahtev iz Uredbe Komisije XXXX/XXXX o izvajanju Direktive 2006/126/ES v zvezi z vozniškimi dovoljenji, ki vsebujejo medij za shranjevanje, upoštevajo tudi ustrezne zahteve iz Uredbe Sveta (EGS) št. 3821/85.

5. Zato je treba Direktivo 2006/126/ES Evropskega parlamenta in Sveta z dne 20. decembra 2006 o vozniških dovoljenjih[6] ustrezno spremeniti –

SPREJELA NASLEDNJO DIREKTIVO:

Člen 1

Direktiva 2006/126/ES se spremeni:

(1) Členu 1 se doda naslednji odstavek 5:

„5. Od 19. januarja 2018 se mikročip vgradi v vsa vozniška dovoljenja, izdana v skladu s členom 7a.

Ta mikročip ustreza zahtevam iz odstavkov 2 in 3 tega člena, zlasti vključno z vsemi zahtevami, sprejetimi v skladu z odstavkom 2. Vsebuje tudi vse identifikacijske podatke kartice iz točke 5.2 oddelka IV Priloge IB k Uredbi (EGS) št. 3821/85.

Vozniško dovoljenje, izdano v skladu s členom 7a, pri odobritvi tipa ustreza zahtevam iz [poglavja III] Priloge IB k Uredbi (EGS) št. 3821/85. Informacije o odobritvi tipa se shranijo na mikročip v aplikaciji za voznikovo kartico.“

(2) Vstavijo se naslednji členi 7a, 7b in 7c:

„Člen 7a

Vozniško dovoljenje z vgrajeno voznikovo kartico

1. Države članice od 19. januarja 2018 pri izdaji, menjavi, obnovitvi ali nadomestitvi vozniškega dovoljenja za voznika, ki opravlja cestni prevoz potnikov in blaga v smislu Uredbe (ES) št. 561/2006 Evropskega parlamenta in Sveta[7], izdajo vozniško dovoljenje, ki vključuje potrebne funkcije, da se lahko uporablja tudi kot voznikova kartica v smislu Uredbe (EGS) št. 3821/85.

2. Vozniško dovoljenje z vgrajenimi funkcijami voznikove kartice se izda v enem mesecu od prejema zahteve s strani pristojnega organa.

3. Države članice pri izdaji vozniškega dovoljenja z vgrajenimi funkcijami voznikove kartice vnesejo v vozniško dovoljenje usklajeno kodo EU, navedeno v Prilogi I.

4. Voznik ne sme istočasno imeti voznikove kartice, izdane v skladu z Uredbo (EGS) št. 3821/85, in vozniškega dovoljenja z vgrajenimi funkcijami voznikove kartice. Ko voznik prevzame vozniško dovoljenje z vgrajenimi funkcijami voznikove kartice, preda tako svoje prejšnje vozniško dovoljenje kot svojo prejšnjo voznikovo kartico organu izdajatelju.

5. Če država članica, ki ni država članica izdajateljica, prekliče ali začasno prekliče veljavno vozniško dovoljenje z vgrajenimi funkcijami voznikove kartice, ga vrne organom države izdajateljice in navede razloge za vračilo.“

„Člen 7b

Podaljšanje vozniškega dovoljenja z vgrajeno voznikovo kartico

6. Kadar želi voznik podaljšati vozniško dovoljenje z vgrajenimi funkcijami voznikove kartice, vloži vlogo pri pristojnih organih države članice, kjer ima običajno prebivališče, najpozneje 15 delovnih dni pred potekom njegove veljavnosti.

7. V primeru vloge za podaljšanje vozniškega dovoljenja z vgrajenimi funkcijami voznikove kartice, katerega datum poteka veljavnosti se približuje, pristojni organ izda novo dovoljenje pred tem datumom, če je bila vloga poslana v časovnem roku, navedenem v odstavku 1.“

„Člen 7c

Ukradeno, izgubljeno ali poškodovano vozniško dovoljenje z voznikovo kartico

8. Države članice vodijo evidence izdanih, ukradenih, izgubljenih ali poškodovanih vozniških dovoljenj z vgrajenimi funkcijami voznikove kartice, vsaj do poteka njihove veljavnosti.

9. Kraja vozniškega dovoljenja z vgrajenimi funkcijami voznikove kartice, se uradno prijavi pristojnim organom države članice, v kateri se je kraja zgodila.

10. Izguba vozniškega dovoljenja z vgrajenimi funkcijami voznikove kartice, se uradno prijavi pristojnim organom države članice izdajateljice in pristojnim organom države članice običajnega prebivališča, če sta različni.

11. Če se vozniško dovoljenje z vgrajenimi funkcijami voznikove kartice poškoduje, ne deluje pravilno, se ga izgubi ali je ukradeno, voznik v sedmih koledarskih dneh zaprosi za njegovo nadomestitev pristojne organe države članice, v kateri ima imetnik običajno prebivališče. Zadevni organi izdajo nadomestno dovoljenje v petih delovnih dneh od prejema podrobne vloge za ta namen.“

(3) V točko 3 Priloge I se za kodo 96 vstavi naslednja koda EU:

„97. Vozniško dovoljenje z vgrajenimi funkcijami voznikove kartice, do … [npr. 97(01.01.18)]“.

Člen 2

1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do [2 leti po začetku veljavnosti]. Komisiji nemudoma sporočijo besedilo navedenih predpisov ter korelacijsko tabelo med navedenimi predpisi in to direktivo.

Navedeni predpisi se začnejo uporabljati z 19. januarjem 2018.

Države članice se pri sprejemanju teh predpisov sklicujejo na to direktivo ali pa se nanjo sklicujejo ob njihovi uradni objavi. Način sklicevanja določijo države članice.

2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropske unije .

Člen 4

Ta direktiva je naslovljena na države članice.

V Bruslju,

Za Evropski parlament Za Svet

Predsednik Predsednik

[1] COM(2011) 451 konč.

[2] Glej oceno učinka SEC(2011) 948.

[3] UL C , , str. .

[4] UL C , , str. .

[5] UL L 370, 31.12.1985, str. 8.

[6] UL L 403, 30.12.2006, str. 18.

[7] UL L 102, 11.4.2006, str. 1.